København. En dommer i Københavns Dommervagt har søndag varetægtsfængslet en 25-årig mand, der lørdag slog en anden mand flere gange i hovedet med en caféstol.

Volden skete, da manden forsøgte at lægge sig imellem og mane til besindighed, da den 25-årige overfusede en kvinde på gaden.

- Manden griber en stol og slår den anden i hovedet med den et antal gange, siger René Nicolai Jensen, der er central efterforskningsleder hos Københavns Politi.

Optrinet fandt sted lørdag formiddag foran en café på Borgbjergsvej i Københavns sydvestkvarter.

Sigtelsen lyder på grov vold, fordi manden har brugt stolen som en slags våben.

Ofret, der er en 45-årig mand, har fået alvorlige skader i hovedet. Der er ikke nærmere oplysninger om hans tilstand.

Den 25-årige er blevet fængslet i 15 dage.

/ritzau/